**Էրսկին Նիկոլ** (անգլ.՝ Erskine Nicol, հուլիսի 3, 1825(1825-07-03) - մարտի 8, 1904(1904-03-08)), շոտլանդացի գծանկարիչ և ժանրային նկարիչ։

Կարիերա
-------

Ծնվել է 1825 թվականի հուլիսի 3-ին, Լիթում, եղել է Ջեյմս Մայն Նիկոլի և նրա կնոջ՝ Մարգարետ Ալեքսանդերի ավագ որդին։

Որպես դեկորատոր սկզբնական աշկերտությունից հետո նա անցել է արվեստին։ Եղել է Էդինբուրգի արվեստի ակադեմիայի ուսանող, որտեղ նա սովորել է Սըր Վիլյամ Ալենի և Թոմաս Դունկանի հետ։ Որակավորվելիս նա սկզբնապես դասավանդել է որպես արվեստի ուսուցիչ Լիթի ակադեմիայում։

Նիկոլը դասավանդել է Դուբլինում, Իռլանդիայում, 1845-50 թվականներին. այս ժամանակշրջանը համընկել է Իռլանդական մեծ սովի տարիներին, և նկարիչը ճանաչել է իռլանդացի մարդկանց ողջ ցավը. նրա աշխատանքների մեծ մասը ցույց են տալիս իռլանդական բնակչությանը հասցված անարդարությանը 19-րդ դարի ընթացքում։

1850 թվականին տեղափոխվել է Էդինբուրգ։ Նա ապրել է Բլենհեյմ Փլեյս 1 հասցեում, Լեյթ Վոլք փողոցի վերևում գտնվող բնակարանում։ Նա 1851 թվականին եղել է Շոտլանդական թագավորական ակադեմիայի թղթակից անդամ և 1859 թվականին դարձել է այդ ակադեմիայի ակադեմիկոս։

Նիկոլը ցուցադրվել է Գեղարվեստի թագավորական ակադեմիայում և 1866 թվականին դարձել է Գեղարվեստի թագավորական ակադեմիայի թղթակից անդամ։ Նա նաև ցուցադրվել է Թագավորական Հիբերնյան ակադեմիայում և Բրիտանական ինստիտուտում։

1862 թվականին նա հեռացել է Էդինբուրգից և տեղափոխվել է Սուրբ Ջոնս Վուդի թաղամաս, այնուհետև, 1864 թվականին տեղափոխվել է Լոնդոնի արևմուտք, Դավսոն Փլեյսի 24 հասցե։ Նա նաև ստուդիա է գնել Կլոնավում, Իռլանդիայի Վեսթ Միթ կոմսությունում և սիրում էր այնտեղ ավարտին հասցնել իր կտավները մինչև հիվանդությունը. վերջինս ստիպել է նրան նվազեցնել իր ճանապարհորդությունները։ Այնուհետև նա օգտագործել է չօգտագործվող եկեղեցի Փիթլոքրիում՝ իր աշխատանքներն ավարտելու համար։

Նա մահացել է 1904 թվականի մարտի 8-ին, Դելլում, Ֆելտհամում։ Թաղված է իր երկրորդ կնոջ կողքին, Ռոթթինգդենում։

1905 թվականին Շոտլանդական թագավորական ակադեմիայում անցկացվել է նկարչի հիշատակի ցուցահանդես։

Ընտրված աշխատանքներ
-------------------

* Ճանապարհի եզրին աղոթողները (1852 թվական, Թեյթ, Լոնդոն)
* Իմ մուրացիկ հարևանը (1855 թվական)
* Իռլանդական հարսանեկան պատրաստություն (1856 թվական)
* Խառնաշփոթ տոնավաճառ (1856 թվական)
* Պերկեսի ձկնորսները (1857 թվական)
* Թշնամու մոտենալը (1859 թվական)
* Սըր Վիլյամ Ֆետես Դուգլասի դիմանկարը (1862 թվական, Շոտլանդիայի արքայական ակադեմիա)
* Մերժված վարձակալության վերահաստատումը (1863 թվական)
* Իռլանդացի գաղթականներն սպասում են գնացքին (1864 թվական)
* Գաղթականները (1864 թվական, Թեյթ, Լոնդոն)
* Պատվիրակություն (1865 թվական)
* Հավաքելով իր մտքերը (1865 թվական, Շեֆիլդ թանգարան)
* Երկու խճանկար (1866 թվական)
* Կոմսության տոմսարկղը (1867 թվական)
* Սաքսոնների համար դեղեր պատրաստելիս (1868 թվական)
* Խաչմերուկներ (1868 թվական)
* Հանգի՛ստ, Ջոնի, հանգի՛ստ (1870 թվական)
* Ներսում պահված (1871 թվական)
* Կորած նավակը (1877 թվական)

Ընտանիք
-------

Նիկոլը ամուսնացել է երկու անգամ․ առաջին անգամ ամուսնացել է 1851 թվականին, Ժանեթ Վաթսոնի հետ, որը մահացել է 1863 թվականին՝ թողնելով մեկ որդի (Ջոն Վաթսոն Նիկոլը, որը դարձել է նկարիչ) և մեկ դուստր։ Երկրորդ անգամ ամուսնացել է 1865 թվականին, Մարգարետ Մարի Վուդի հետ, որը նրանից երկար է ապրել։ Մարգարետն ու Նիկոլն ունեցել են երկու որդի (ավագ որդին՝ Էրսկին Էդվին Նիկոլը, ևս դարձել է նկարիչ)։

Ծանոթագրություններ
------------------

1. 1 2  RKDartists (նիդերլ.)
2. 1 2  Benezit Dictionary of Artists — OUP, 2006. — ISBN 978-0-19-977378-7
3. 1 2 3 4  *Cullen F.* Nicol, Erskine // *Grove Art Online* / J. Turner — [Oxford, England], Houndmills, Basingstoke, England, New York: OUP, 2018. — ISBN 978-1-884446-05-4 — doi:10.1093/GAO/9781884446054.ARTICLE.T062365
4. 1 2  Dictionary of Irish Biography — RIA.
5. ↑
6. 1 2 3
7. ↑  Erskine Nicol Contemporary Irish Art Archived 6 February 2007 at the Wayback Machine.. Retrieved 4 September 2007.
8. ↑  Edinburgh and Leith Post Office Directory 1859-60

Արտաքին հղումներ
----------------

* Erskine Nicol at Contemporary Irish Art
* Profile on Royal Academy of Arts Collections

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists |
|  |
| Բառարաններ և հանրագիտարաններ | Բրոքհաուսի և Եփրոնի · Նոր · Օքսֆորդի կենսագրական · Dictionary of National Biography (2nd suppl.) |
|  |
| Չափորոշչային վերահսկողություն | ISNI: 0000000067044869 · LCCN: nr93003928 · SUDOC: 178035572 · VIAF: 19548329 · ULAN: 500001374 · WorldCat VIAF: 19548329 |

 |